ORDE do 17 de novembro de 2011 de aprobación definitiva da modificación puntual n.º 6 do Plan Xeral de Ordenación Urbana do Concello de Baiona, relativa á altura dos locais comerciais.
Consellería de Medio Ambiente, Territorio e Infraestruturas — III. Outras disposicións — 02/12/2011

O Concello de Baiona remite a modificación puntual n.º 6 do Plan Xeral de Ordenación Urbana relativa á altura dos locais comerciais (artigo 4.1.6.2.4), en solicitude da súa aprobación definitiva, conforme o establecido no artigo 85.7 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Baiona dispón de Plan Xeral de Ordenación Urbana vixente, aprobado o 30.5.1994, e redactado ao abeiro da Lei 11/1985, de adaptación da do solo a Galicia.
I.2. A Secretaría Xeral de Calidade e Avaliación Ambiental decidiu o 30 de novembro de 2008 que non é necesario someter a modificación puntual ao procedemento integrado de avaliación ambiental estratéxica.
I.3. Consta o informe xurídico da Secretaría municipal do 29 de decembro de 2010, previo á aprobación inicial da proposta de modificación puntual redactada polos servizos técnicos municipais.
I.4. A modificación puntual foi aprobada inicialmente polo Concello Pleno en sesión do 13 de xaneiro de 2011, sometida a información pública e publicación no DOG do 7 de febreiro, nos xornais Faro de Vigo e Atlántico do 8 de febreiro; e notificada aos concellos limítrofes (Nigrán, Gondomar, Tomiño e Oia) dándolles audiencia por un prazo de dous meses período no que non se presentaron alegados.
I.5. No expediente previo á aprobación provisioria constan os informes técnicos favorables do 20 de xullo de 2011, e da Secretaría do 21 de xullo de 2011. Así mesmo, constan as solicitudes de informes dos seguintes órganos:
– Consellería de Presidencia, Administracións Públicas e Xustiza.
– Consellería de Benestar e Traballo.
– Dirección Xeral de Patrimonio Cultural da Consellería de Cultura e Turismo, quen coa data 10.6.2011 informa da non negativa sobre o patrimonio cultural de Galicia.
I.6. A modificación puntual n.º 6 do PXOU de Baiona foi aprobada provisoriamente polo Concello Pleno en sesión do 4 de agosto de 2011.
I.7. Despois da corrección das deficiencias sinaladas polo Servizo de Urbanismo de Pontevedra, os servizos técnicos municipais redactaron o documento de MP do 22 de setembro de 2011, co informe favorable técnico e xurídico da mesma data, que foi aprobado provisoriamente polo Concello Pleno en sesión do 6 de outubro de 2011.
1.9. Con data do 14 de novembro de 2011 o Concello de Baiona achega informe redactado polos servizos técnicos municipais.
II. Análise e consideracións.
Analizado o expediente e vista a proposta literal que nesta mesma data eleva a Secretaría Xeral de Ordenación do Territorio e Urbanismo, resulta:
II.1. A finalidade da modificación puntual é establecer unha nova redacción do artigo 4.1.6.2 (condicións de locais), apartado 4, relativo á altura dos locais, xustificada porque a vixente redacción non tivo en conta a realidade das edificacións existentes, que na súa maioría contan cunha altura inferior a 3 metros na planta baixa, imposibilitando a viabilidade da implantación e o cambio de uso e o impulso do pequeno comercio.
II.2. Considérase que a documentación é suficiente para o alcance e finalidade da modificación e que as razóns fundamentadas para xustificar o interese público poden incluírse entre as previstas polo artigo 94.1 da LOUG.
De conformidade cos artigos 89 e 93.4 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos plans xerais de ordenación municipal corresponde ao conselleiro de Medio Ambiente, Territorio e Infraestruturas.
III. Resolución.
Visto canto antecede, e de acordo co punto 7.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia,
Primeiro. Outorgar a aprobación definitiva á modificación puntual n.º 6 do PXOM de Baiona relativa á altura dos locais comerciais (artigo 4.1.6.2 da normativa).
Segundo. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no Boletín Oficial da provincia a normativa e as ordenanzas.
Cuarto. Notifíquese esta orde ao concello e publíquese no Diario Oficial de Galicia.
Santiago de Compostela, 17 de novembro de 2011.